[pic] | COMISIA EUROPEANĂ |

Bruxelles, 23.3.2011

COM(2011) 134 final

2011/0057 (NLE)

Propunere de

DECIZIE DE PUNERE ÎN APLICARE A CONSILIULUI

de autorizare a Republicii Lituania de a aplica o măsură de derogare de la dispozițiile articolului 287 din Directiva 2006/112/CE a Consiliului privind sistemul comun al taxei pe valoarea adăugată

EXPUNERE DE MOTIVE

1. CONTEXTUL PROPUNERII

Motivele și obiectivele propunerii

În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective, pentru a simplifica procedura de colectare a TVA sau pentru a preveni anumite forme de evaziune fiscală sau de fraudă.

Prin scrisoarea înregistrată de Comisie la data de 19 noiembrie 2010, Lituania a solicitat autorizație de scutire pentru persoanele impozabile a căror cifră de afaceri anuală nu depășește 45 000 EUR. Prin scrisoarea din 21 ianuarie 2011, Comisia a informat celelalte state membre cu privire la cererea înaintată de Lituania, în conformitate cu articolul 395 alineatul (2) din Directiva 2006/112/CE. Prin scrisoarea din 25 ianuarie 2011, Comisia a comunicat Lituaniei faptul că deține toate informațiile necesare pentru a analiza cererea.

Contextul general

Titlul XII capitolul 1 din Directiva TVA prevede posibilitatea ca statele membre să aplice regimuri speciale pentru întreprinderile mici, printre care și scutirea persoanelor impozabile a căror cifră de afaceri anuală se situează sub un anumit plafon. Datorită acestei scutiri, o persoană impozabilă nu este obligată să perceapă TVA pentru livrările sale și, prin urmare, nu poate deduce TVA-ul aferent achizițiilor sale.

Acest plafon al cifrei de afaceri anuale variază de la un stat membru la altul în funcție de data aderării. Pentru statele membre care au aderat după 1 ianuarie 1978, un plafon al cifrei de afaceri anuale a fost stabilit la articolul 287 din Directiva TVA. Pentru Lituania, plafonul maxim a fost stabilit la 29 000 EUR, sumă calculată la cursul de schimb din ziua aderării [articolul 287 alineatul (11) din Directiva TVA].

Derogarea solicitată de Lituania vizează simplificarea regimului TVA pentru întreprinderile mici prin introducerea acestei măsuri de simplificare pentru persoanele impozabile a căror cifră de afaceri anuală nu depășește 45 000 EUR. Măsura va reduce în mod semnificativ sarcinile întreprinderilor care pot beneficia de acest regim și le va scuti de o mare parte din obligațiile aferente impuse de regimul TVA normal. Sistemul va fi opțional pentru persoanele impozabile.

Pe baza informațiilor furnizate de Lituania, impactul asupra veniturilor totale provenite din TVA colectate în etapa de consum final va fi neglijabil.

Derogarea se va aplica de la 1 ianuarie 2012 până la 31 decembrie 2014 sau până la intrarea în vigoare a unei directive privind limita superioară a cifrei de afaceri anuale a unei persoane impozabile care ar putea beneficia de scutirea de TVA, dacă intrarea în vigoare este anterioară acestei date.

Dispoziții în vigoare în domeniul propunerii

În 2004, Comisia a prezentat o propunere [COM(2004) 728 final] care viza creșterea la 100 000 EUR a plafonului cifrei de afaceri anuale până la care statele membre pot scuti persoanele impozabile de la plata TVA, cu posibilitatea actualizării anuale a acestei limite.

Coerența cu celelalte politici și obiective ale Uniunii

Nu se aplică.

2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

Consultarea părților interesate

Nu se aplică.

Obținerea și utilizarea expertizei

Nu a fost necesară consultarea experților externi.

Evaluarea impactului

Decizia vizează introducerea unei măsuri de simplificare prin care întreprinderile cu o cifră de afaceri anuală care nu depășește 45 000 EUR sunt scutite de multe din obligațiile privind TVA, având astfel un potențial impact pozitiv pentru respectivele întreprinderi.

Având în vedere sfera restrânsă de aplicare a derogării și aplicarea sa limitată în timp, amploarea impactului va fi, în orice caz, restrânsă.

3. ELEMENTELE JURIDICE ALE PROPUNERII

Rezumatul acțiunii propuse

Autorizarea Lituaniei de a aplica o măsură de derogare de la Directiva 2006/112/CE referitoare la introducerea unei măsuri de simplificare pentru întreprinderile cu o cifră de afaceri anuală care nu depășește 45 000 EUR.

Temei juridic

Articolul 395 din Directiva TVA 2006/112/CE din 28 noiembrie 2006 privind sistemul comun al taxei pe valoarea adăugată.

Principiul subsidiarității

Propunerea intră în sfera competenței exclusive a UE. În consecință, principiul subsidiarității nu se aplică.

Principiul proporționalității

Propunerea respectă principiul proporționalității din următorul (următoarele) motiv(e).

Decizia de punere în aplicare se referă la o autorizație acordată unui stat membru la cerere și nu constituie o obligație.

Având în vedere domeniul de aplicare limitat al derogării, măsura specială este proporțională cu obiectivul urmărit.

Alegerea instrumentelor

Instrumente propuse: Decizie.

Alte instrumente nu ar fi adecvate din motivul (motivele) expuse mai jos.

În temeiul articolului 395 din Directiva TVA 2006/112/CE privind sistemul comun al taxei pe valoare adăugată, derogarea de la dispozițiile comune privind TVA nu se poate acorda decât cu autorizația Consiliului, hotărând în unanimitate pe baza unei propuneri din partea Comisiei. O decizie a Consiliului este cel mai adecvat instrument, deoarece poate fi adresată statelor membre în mod individual.

4. IMPLICAȚIILE BUGETARE

Propunerea nu are nicio implicație asupra bugetului Uniunii.

5. ELEMENTE OPȚIONALE

Propunerea conține o clauză privind încetarea de drept a efectelor juridice.

2011/0057 (NLE)

Propunere de

DECIZIE DE PUNERE ÎN APLICARE A CONSILIULUI

de autorizare a Republicii Lituania de a aplica o măsură de derogare de la dispozițiile articolului 287 din Directiva 2006/112/CE a Consiliului privind sistemul comun al taxei pe valoarea adăugată

CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată[1] („directiva TVA”), în special articolul 395 alineatul (1),

având în vedere propunerea Comisiei Europene,

întrucât:

1. Printr-o scrisoare înregistrată de Comisie la data de 19 noiembrie 2010, Lituania a solicitat autorizarea unei măsuri de derogare de la articolul 287 alineatul (11) din Directiva TVA, în scopul scutirii persoanelor impozabile a căror cifră de afaceri anuală nu depășește 45 000 EUR. Prin această măsură, persoanele impozabile respective vor fi scutite, total sau parțial, de obligațiile privind taxa pe valoarea adăugată (TVA) la care se face referire în titlul XI capitolele 2-6 din directiva TVA.

2. În conformitate cu articolul 395 alineatul (2) al doilea paragraf din directiva TVA, Comisia, prin scrisoarea din 21 ianuarie 2011, a informat celelalte state membre cu privire la cererea înaintată de Lituania. Prin scrisoarea din 25 ianuarie 2011, Comisia a comunicat Lituaniei faptul că deține toate informațiile necesare pentru a analiza cererea.

3. Un regim special pentru întreprinderile mici este o opțiune care se află deja la dispoziția statelor membre în temeiul titlului XII din directiva TVA. Măsura derogă de la titlul XII din directiva TVA doar în măsura în care plafonul cifrei de afaceri anuale a persoanei impozabile în cadrul regimului special este mai ridicat decât cel permis în prezent pentru Lituania în temeiul articolului 287 alineatul (11) din directiva TVA, care este de 29 000 EUR.

4. Un plafon mai ridicat pentru regimul special constituie o măsură de simplificare deoarece ar putea reduce semnificativ obligațiile celor mai mici întreprinderi în ceea ce privește TVA, regimul special respectiv fiind opțional pentru persoanele impozabile și permițând întreprinderilor să aleagă aplicarea regimului TVA normal.

5. Comisia a inclus, în propunerea sa de directivă care vizează simplificarea obligațiilor privind taxa pe valoarea adăugată din 29 octombrie 2004[2], dispoziții al căror obiect este acela de a permite statelor membre fixarea plafonului cifrei de afaceri anuale pentru acordarea unei scutiri de la plata taxei la cel mult 100 000 EUR sau echivalentul în monedă națională, această sumă putând fi reactualizată anual. Cererea prezentată de Lituania este în concordanță cu această propunere.

6. Derogarea nu va avea niciun impact asupra resurselor proprii ale Uniunii prevenind din TVA și va avea un efect neglijabil asupra veniturilor totale din TVA ale statului membru colectate în etapa de consum final,

ADOPTĂ PREZENTA DECIZIE:

Articolul 1

Prin derogare de la articolul 287 alineatul (11) din Directiva 2006/112/CE, Republica Lituania este autorizată să acorde o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională al sumei de 45 000 EUR la cursul de schimb din ziua aderării sale la Uniunea Europeană.

Articolul 2

Prezenta decizie produce efecte de la data notificării.

Aceasta se aplică de la 1 ianuarie 2012 până la data intrării în vigoare a unei directive de modificare a plafonului cifrei de afaceri până la care persoanele impozabile pot fi scutite de plata TVA sau până la 31 decembrie 2014 sau, dacă intrarea în vigoare este ulterioară acestei date.

Articolul 3

Prezenta decizie se adresează Republicii Lituania.

Adoptată la Bruxelles,

Pentru Consiliu

Președintele

[1] JO L 347, 11.12.2006, p. 1.

[2] COM(2004) 728 final, JO C 24, 29.1.2005, p.8.